Martinák, Ľuboš, poslanec NR SR (2018-12-05):
Ďakujem za slovo. Vážený pán predsedajúci, pán navrhovateľ, vážený pán spravodajca, opäť tu máme pred sebou jednu novelu zákona, ktorá sa venuje psom a mačkám. V minulosti sme tu už mali túto novelu, keď som vystúpil z hľadiska ochranárskeho a poľovníckeho spektra alebo z tohto pohľadu, tak ma novinári jednoducho nazvali, že vraj ja mám záujem zabíjať psy a mačky. No vôbec nemám tento záujem. Ako som hovoril, som lesník z povolania, poľujem niečo viac ako 30 rokov, sám doma mám poľovného psa. Už tu s pánom navrhovateľom sme si v takej ústnej poznámke vo faktických, ktorou som reagoval, sme si vysvetlili citovú oblasť. Tú takisto ja odsudzujem, naďalej trvám, orgánmi činnými v trestom konaní a tak ďalej a tak ďalej, toto sa jednoducho nesmie stať. Tomu každý rozumieme. Ale nesmie to byť príčinou toho, že zmeníme zákon v takom zmysle, že budeme škodiť matke prírode. Hovorím to tak, ako si myslím. Ak máte záujem, pozrite si publikáciu známeho poľovníka, ale hlavne ochranára prírody, profesora Pavla Hella. Profesor Pavel Hell je veľmi známy medzi odborníkmi, lesníkmi, ochrancami prírody a vôbec tými, ktorí radi chodievajú do prírody, radi ju poznávajú a radi načerpajú aj odborné poznatky. Pán profesor Pavol Hell vo svojej knihe Trofejové šelmy Slovenska, kde opisuje vlka, mačku divú, medveďa a rysa, v oblasti mačiek, môžte si to zistiť, píše, že poľovník nieže či môže, alebo či snáď smie, ale je povinný uloviť túto túlavú mačku domácu. Práve z tohto hľadiska, ako už som vravel, čo sa týka vzácneho genofondu mačky divej, kde nové potomstvo z fenotypového, to znamená, z pohľadu na túto mačku každý poľovník povie, a má všetky znaky už, ako tu spomenul pán kolega Martin Fecko, znaky mačky divej. A v tom je problém. Ďalšia oblasť, čo sa týka psov a mačiek, je dosť problematické, pán navrhovateľ, potom už zisťovať z praktického hľadiska, či tá mačka alebo pes boli tzv. prichytení pri čine. Je to zneužiteľné, práve teraz vám nahrávam. Áno, je to zneužiteľné, a preto nie je to správne. Ani si neviem vysvetliť, ako by sa mohlo na to reagovať. Skutočne obrovským, ale obrovským problémom sú túlaví psi a túlavé mačky v blízkosti osád. Bolo to už tu spomínané. Čo zrobíte, pán navrhovateľ, a možno aj pán spravodajca, aj vy ostatní, keď uvidíte bežne svorku psov, ktoré sú vzdialené kilometer od osady, priamo v poľovnom revíri, momentálne nelovia, len tak pobehujú. V zmysle tohto zákona, ktorý je momentálne platný, a za tým si stojím, že je aj dobrý, ja ako poľovník a ochranár by som zrobil jednu vec, a to ulovil týchto psov alebo toho psa. Mám čakať, kým až ho uvidím, že ten pes loví alebo ničí zver? Čo urobíte v blízkosti týchto osád na dolniakoch? Tam, kde hlavným druhom zveri je poľná zver, ako tu už tiež povedal pán kolega Martin Fecko, pán poslanec, kde chovajú bažančatá. No, čo zrobíte? Áno, tak momentálne nerobí nič tá mačka, pes bažančaťu, no tak ja podľa toho nového zákona, ak by nedajbože prešiel, poviem nedajbože a môžte so mnou robiť, čo chcete, a verte mi, že viem, o čom rozprávam, no čo títo poľovníci majú robiť pri chove? Samozrejme, už ďalšie zmeny majú nadväznosť, že kto to zrobí, bude stíhaný, bude platiť úhradu za psa a mačku. Vážení prítomní, mám rád zvieratká, zver, jednak domáce, ako sú psy a mačky, jednak aj divo žijúce, to všetko, čo nám do vienka dala matka príroda. Je to všetko krásne. My musíme jednoducho zosúladiť tieto vzťahy, ale nie týmto spôsobom, že zakážeme. Poviem jeden príklad. Predsa prirodzenú rovnováhu nám udržujú mačky divé, rysy ostrovidy a takisto vlci a takisto aj medvede. Čiže je tu prirodzený výber. Tomu je nastavená aj legislatíva. Niekedy od 16. decembra do konca februára sme mohli loviť všade vlka a všade sme mohli loviť aj divú mačku. V súčasnosti vlka môžme loviť mimo oblasti pri hraniciach s Poľskom, kde platia medzinárodné dohovory, aj u nás v oblasti Medzilaboriec nemôžme v niektorých končinách loviť. A divá mačka takisto sa mohla niekedy loviť, ako aj rys do konca februára. Divá mačka teraz je, chvalabohu, celoročne chránená. Treba zobrať rozum do hrsti, ako sa povie, a uvedomiť si, či to bude mať význam pre prírodu, toto, čo navrhujete, pán navrhovateľ. A teraz hovorím úplne seriózne bez žiadnych týchto, že by som si robil srandu, lebo skutočne nie sú to srandy, hej? Citovú výchovu a správanie ľudí musíme riešiť v nejakých iných zákonoch, preboha, ale nie vnášať ju, aby sme poškodili prírode. To si uvedomme. Citová výchova je veľmi dôležitá u detí hlavne. A môže to mať na vývin dieťaťa veľmi nepriaznivé následky. To jednoducho s tým musím súhlasiť a aj súhlasím. Riešme to v iných zákonoch, čo ak toto zrobí zvieraťu. Samozrejme, za týranie zvierat a tak ďalej, hej. Teraz týra zviera, v budúcnosti môže týrať dospelého človeka, nedajbože môže sa z neho stať aj, nechcem tu niečo zveličovať, dokonca aj vrah. Hovorím ešte raz. Mňa nazvali v minulom funkčnom období aj v predminulom, keď sa zákon preberal, že mám záujem strieľať psov, mačky. Nie, vážení! Ja keď si chcem zastrieľať, ja si pôjdem na strelnicu, na asfaltové holuby, zastrieľam toľko, že tri dni ma bude bolieť ľavé, niekoho pravé rameno, budem tam mať modriny, kto nie je zvyknutý a naučený, podľa toho, či je ľavák a pravák. Nepotrebujeme na to mať ani psy, ani mačky. Ja som jednoducho proti tomuto návrhu, lebo poškodzuje prírodu. A ešte raz hovorím, citové veci a veci riešme v zákonoch, ktoré na to sme kompetentní riešiť. Riešme to. Prenasledujme, vyslovene prenasledujme týchto ľudí, ktorí takto sa správajú. A vôbec, ktorí sa správajú kruto nielen k mačkám, psom alebo týrajú, nedajbože, aj iný druh zveri. Lebo potom môže sa to prejaviť, hovorím, niekde inde. Ako lesník s tridsaťročnou praxou, už to nebudem spomínať, aby tu nebolo, nedajbože, že niekto sa chváli, ale pán navrhovateľ, nemôžem v tomto znení podporiť vaše návrhy v oblasti zákona o poľovníctve, čo sa týka psov a mačiek. A hovorím to s plným vedomím a svedomím. Ďakujem za pozornosť.